**Dans de fecioare**

*Adrian Păunescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Fecioare despletite trec prin zi

Mişcând şi ameţind realitatea,

Lunatic, aeriene, vii;

Genunchii lor au luminat cetatea.

Vâslite le sunt mâinile în gest,

Li-i părul o zburare de cocoare,

Şi sclav e ceru-n dulcele arest

Al clipei senzuale, cu fecioare.

Adâncul mării par a-l înota

Şi poate că au şi uitat să calce.

O stea de mare, chipul lor, o stea,

Şi corpurile lor ca nişte alge.

Şi coapsele se simt arzând încet

Şi desperat, în rug de carne sfântă,

Fecioarele despletite fug şi cântă

Şi în puterea cântecului cred.

Teroare senzuală, patimi spui,

În coşul pieptului  fragilă boare.

Şi gravitaţia pământului

E-n trupurile albe de fecioare.